Efter TV2 Nord i flere dage forgæves har forsøgt at få den tyske klubejer af fodboldklubben Jammerbugt FC, Klaus-Dieter Müller, til at stå frem og fortælle om problemerne med betaling af løn til nogle af spillerne på holdet samt lokale erhvervsdrivende, indvilligede han fredag i at komme med sin version. Det skete, efter der tidligt fredag morgen var indkaldt til et længe planlagt netværksmøde med sponsorer og andre med tilknytning til Jammerbugt FC. Mødet blev en slags krisemøde, da flere af de fremmødte forlangte en forklaring på, hvad der er blevet af de mange hundrede tusinde kroner, som den tyske ejer skylder. Lokal tror på, at pengene kommer Efter halvanden time var mødet slut, og de fleste mødedeltagere havde travlt med at slippe uden om TV2 Nords udsendte hold. Faktisk ville kun en enkelt mødedeltager sige noget. Det var direktør for Jørns Busrejser i Brønderslev, Finn Jensen, som selv har næsten 100.000 kroner til gode hos den tyske ejer, og han kunne fortælle, at de havde haft et godt møde. - Vi er glade og fortrøstningsfulde. Han har fremlagt gode visioner, siger Finn Jensen. Tror du på, at han har pengene? - Det vil tiden vise, men jeg tror på, at jeg får mine penge, siger direktøren for busselskabet i Brønderslev. - Pengene er på vej Kort efter dukkede den tyske ejer Klaus-Dieter Müller op. Han lovede igen, at alle, han skylder penge, får dem snarest. Hør, hvad han sagde, her: Lokal pengemand vil købe klubben TV2 Nord har fredag talt med en lokal pengemand, som ønsker at være anonym. Han fortæller, at han har forhørt sig om muligheden for at købe Jammerbugt FC. Ifølge den lokale pengemand forlanger Klaus-Dieter Müller over en million euro for køb af klubben, svarende til over 7,5 millioner kroner. Klaus-Dieter Müller bekræfter over for TV2 Nord, at der har været forhandlinger, men han siger, han endnu ikke har modtaget et reelt bud på klubben. Status quo Hvis flere af spillerne ikke har fået deres løn inden søndag, hvor de skal møde Esbjerg på hjemmebane, kan de ifølge Spillerforeningen vælge at ophæve deres kontrakt på grund af misligholdelse. Klaus-Dieter Müller forsikrer, at alt er i orden, og at alle får deres penge. Jammerbugt FC skal have tre point i søndagens kamp for at holde liv i chancerne for at undgå nedrykning til anden division.

Opsummering:
Fredag garanterede ejeren af Jammerbugt FC, at alle, han skylder penge, får dem snarest.